“Laat ons bly wees en ons verheug en aan Hom die heerlikheid gee, want die bruilof van die Lam het gekom en sy vrou het haar gereed gemaak. En aan haar is gegee om bekleed te wees met rein en blink fyn linne, want die fyn linne is die regverdige dade van die heiliges. Toe sê hy vir my: Skryf — salig is die wat genooi is na die bruilofsmaal van die Lam. En hy sê vir my: Dit is die waaragtige woorde van God” (Openb.19:7-9).
God het in sy almag beplan dat Jesus as die Middelpunt van die skepping aarde toe sou kom, ŉ menslike natuur vir 33 jaar aanneem en daarna terug hemel toe is. Hy kom egter weer vir ŉ huwelik – sy eie. God het uit die mensdom sekere mense as sy bruid uitverkies om aan die einde saam te kom en vir ewig by Jesus te wees.
“En die HERE God het vir die mens en sy vrou rokke van vel gemaak en hulle dit aangetrek” (Gen.3:14).
“Salig is hy wat waak en sy klere bewaar, sodat hy nie miskien naak rondloop en hulle sy skaamte sien nie”.Openb.19:7-9 praat van die stralende klere van die bruid van die Lam.
Die lewe is nie maklik nie. Daar is sommige hoofstukke wat ons graag sou wou uitsny indien dit ooit moontlik was, maar ons kan nie. Ons kan die lewe nie van vooraf begin nie. Maar weet u wat ons wel kan doen? Ons kan deur die bekering ŉ ander eindbestemming bereik. Een enkele besluit maak die verskil tussen geklee of naak - hemel of hel. Maak baie seker dat jy die bruidsgewaad aan het want die uurglas loop uit en die Bruidegom is op pad!